Diari Oficial de la Generalitat Valenciana


Sumari del DOGV 3987, del 26-04-2001 (2001/3204)

Convocatòria per a la selecció d'una plaça d'agent de desenrotllament local vacant en la plantilla de personal laboral d'aquest Ajuntament amb caràcter fix.
------------------------------------------------------------------------------------------------------------------------------------------------------------

### Dades del document

Número de DOGV
:   3987

Data del DOGV
:   26-04-2001

Secció del DOGV
:   II. AUTORITATS I PERSONAL - B) OFERTES D'OCUPACIÓ PÚBLICA, OPOSICIONS I CONCURSOS

Número del document
:   2001/3204


Data del document
:   29-03-2001

Organisme emissor
:   Ajuntament de Catarroja

Tipus de document
:   Convocatòria

Correcció d'errades

 Descriptors 

:   * Catarroja
    * ciència política
    * administració local
    * concurs administratiu
    * ciència econòmica
    * sociologia

Convocatòria per a la selecció d'una plaça d'agent de desenrotllament local vacant en la plantilla de personal laboral d'aquest Ajuntament amb caràcter fix. [2001/A3204]
  
De conformitat amb el que disposa la Llei 7/1985, de 2 d'abril, Reguladora de les Bases de Règim Local (article 91.2), en relació amb l'article 19.1 de la Llei 30/1984, de 2 d'agost, de la Funció Pública, i Reial Decret 896/1991, de 7 de juny, sobre programes i regles bàsiques que s'estableixen en el procediment de selecció dels funcionaris locals.
  
Tot això d'acord amb l'oferta d'ocupació pública per a l'exercici 2000 aprovada per Comissió de Govern de 8 de juny de 2000, publicada en el Boletín Oficial del Estado de 22 de juliol de 2000, número 175, en la qual es convoquen proves selectives per a la selecció de la citada plaça, d'acord amb les bases que a continuació es detallen:
  
Primera. Objecte de la convocatòria
  
És objecte de la present convocatòria la selecció pel procediment de concurs oposició lliure, d'una plaça d'agent de desenrotllament local d'administració especial, vacant en la plantilla de personal laboral d'aquest Ajuntament.
  
Segona. Normativa aplicable
  
El procés selectiu s'ajustarà al que es disposa en les presents bases, en la Llei 7/1985, de 2 d'abril, el Reial Decret Administratiu 781/1986, de 18 d'abril, el Decret Legislatiu de 24 d'octubre de 1995, del Consell de la Generalitat Valenciana, i la seua modificació aprovada per la Llei 8/1995, de 29 de desembre, de la Generalitat Valenciana, el Decret 33/1999, de 9 de març, del Consell de la Generalitat Valenciana, el Reial Decret 896/1991, de 7 de juny, el Reial Decret 364/1995, de 10 de març, i en la resta de les disposicions legals i reglamentàries aplicables.
  
Tercera. Requisits dels aspirants
  
Per a prendre part en l'oposició serà necessari complirels següents requisits:
  
a) Ser espanyol/a o nacional de qualsevol estat membre de la Unió Europea (Llei 55/1999 i 17/1993).
  
b) Tindre complits 18 anys d'edat i no excedir d'aquella en què es puga accedir a la jubilació en el règim general de la Seguretat Social, ambdós referides a l'últim dia del termini de presentació i instàncies. El límit d'edat màxima es compensarà si és procedent, amb els serveis efectius prestats anteriorment a l'administració local.
  
c) Estar en possessió del títol de llicenciatura en Ciències Polítiques o Sociologia i Ciències Econòmiques o Empresarials. S'acreditarà per mitjà del títol expedit per l'autoritat acadèmica competent, qui certificarà, a més, sobre les equivalències.
  
d) No patir malaltia o defecte físic que impedisca el desenrotllament de les corresponents funcions.
  
e) No haver sigut separat per mitjà d'expedient disciplinari del servei en qualsevol de les administracions públiques, ni trobar-se inhabilitat per a l'exercici de funcions públiques.
  
Quarta. Sol·licituds
  
Els que desitgen participar en les proves selectives hauran de sol·licitar-ho per mitjà del model normalitzat d'instància que figura en les presents bases com a annex II. Seran facilitades en l'Oficina d'Informació i Registre i en Infoville; en elles se sol·licitarà prendre part en el concurs oposició, en la qual els aspirants hauran de manifestar que compleixen totes i cada una de les condicions que s'exigeixen en les presents bases; aquestes es dirigiran a l'alcalde president de la corporació i es presentaran en el Registre General de l'Ajuntament, durant el termini de 20 dies naturals comptats a partir de l'endemà de la publicació de l'extracte de la convocatòria en el Boletín Oficial del Estado. Les bases, així mateix, es publicaran en el Diari Oficial de la Generalitat Valenciana, en el Butlletí Oficial de la Província i també en la Infoville.
  
Les instàncies també podran presentar-se en la forma que determina l'article 38.4 de la Llei de Règim Jurídic de les Administracions Publiques i del Procediment Administratiu Comú, de 26 de novembre de 1992.
  
Els drets d'examen, que es fixen en la quantitat de 3.000 pessetes, seran satisfets pels aspirants abans de presentar la instància i hauran d'adjuntar a la instància el resguard acreditatiu del seu ingrés per transferència en els comptes corrents següents: 2100 1795 8207660616 de La Caixa o 0049 4900 05 7116750930 del B.SCH a nom de l'Ajuntament de Catarroja, fent constar en la transferència concepte i nom i document nacional d'identitat de l'aspirant. Si el pagament es va efectuar per mitjà de gir postal o telegràfic es consignarà en la instància el número de gir i s'adjuntarà justificant del mateix.
  
Els esmentats drets d'examen només podran ser tornats als que no siguen admesos al procediment selectiu per falta d'algun dels requisits. Haurà d'adjuntar-se a la instància document (fotocòpia) acreditatiu de l'ingrés dels drets d'examen.
  
D'acord amb el criteri establit en l'article 14 de la Llei 55/1999, de Mesures Fiscals, Administratives i d'Ordre Social, estaran exemptes del pagament de drets d'examen:
  
a) Les persones amb discapacitat igual o superior al 33%.
  
b) Les persones que figuraren com a demandants d'ocupació durant el termini, almenys, d'un mes anterior a la data de convocatòria de proves selectives d'accés als cossos i escales de funcionaris o a les categories de personal laboral convocades per l'administració. Seran requisits per al gaudi de l'exempció que, en el termini que es tracte, no hagueren rebutjat oferta d'ocupació adequada ni s'hagueren negat a participar, excepte causa justificada en accions de promoció, formació o reconversió professionals i que, així mateix, manquen de rendes superiors, en còmput mensual, al salari mínim interprofessional.
  
Per a ser admesos i prendre part en les proves selectives, a més de les seues circumstàncies personals, els sol·licitants hauran de manifestar en les instàncies que compleixen tots i cada un dels requisits exigits, referits sempre a la data d'expiració del termini assenyalat per a la presentació d'instàncies. Aquestes condicions s'hauran de mantindre al llarg de tot el procés selectiu durant el qual, en qualsevol moment, podran ser requerits els aspirants per a efectuar les comprovacions oportunes.
  
Aquells mèrits que siguen al·legats per a la fase de concurs hauran de presentar-se numerats junt amb la sol·licitud tot fent en la mateixa referència als dits documents.
  
Cinquena. Admissió d'aspirants
  
Finalitzat el termini d'admissió d'instàncies, per la Resolució de l'Alcaldia, s'aprovarà la llista provisional dels aspirants admesos i exclosos, que es farà pública en el Butlletí Oficial de la Província i tauler d'edictes de l'Ajuntament, i es concedirà un termini de 10 dies hàbils per a reclamacions. Les dites reclamacions, si n'hi haguera, seran acceptades o rebutjades en la resolució per la qual s'aprove la llista definitiva, dictada així mateix per l'Alcaldia Presidència i publicada en el tauler d'edictes municipal i en el Butlletí Oficial de la Província. La publicació de la dita resolució serà determinant dels terminis a efectes de possibles impugnacions o recursos.
  
En el supòsit de no presentar-se cap reclamació, les llistes provisionals esdevindran automàticament definitives, i es farà constar en la resolució de l'Alcaldia.
  
Els errors de fet podran esmenar-se en qualsevol moment, d'ofici o a petició de l'interessat.
  
En tot cas, amb l'objecte d'evitar errors i, en el supòsit de produir-se, possibilitar l'esmena en temps i forma, els aspirants comprovaran, fefaentment, no sols que no figuren en la relació d'exclosos, sinó, a més, que els seus noms consten en la d'admesos.
  
Si en algun moment del procés selectiu arribara a coneixement del tribunal que algun dels aspirants no posseeix la totalitat dels requisits exigits en estes bases, prèvia audiència de l'interessat es proposarà la seua exclusió a l'alcalde president de l'Ajuntament, tot indicant les inexactituds o falsedats formulades per l'aspirant en la sol·licitud d'admissió a les proves selectives i als efectes procedents.
  
Sisena. Tribunal qualificador
  
Està constituït en la següent forma:
  
President: el de la corporació o membre de la mateixa en qui delegue.
  
Secretari: la directora del Servei de Personal i Règim Interior o funcionari en qui delegue.
  
Vocals:
  
- Un representant de la Generalitat Valenciana.
  
- Un representant del professorat oficial designat per l'IVAP.
  
- Dos funcionaris designats per l'Alcaldia.
  
- Un funcionari de carrera designat per l'Alcaldia a proposta de la Junta de Personal.
  
La designació dels membres del tribunal inclourà la dels respectius suplents, i es farà pública al costat de la llista d'admesos i exclosos, així com en el tauler d'anuncis de l'Ajuntament.
  
L'Ajuntament sol·licitarà dels òrgans corresponents la designació dels respectius representants, que haurà d'efectuar-se en el termini de 20 dies següents a la recepció e la sol·licitud.
  
La composició del tribunal serà predominantment tècnica i els vocals hauran de posseir nivell de titulació o especialització iguals o superiors als exigits per a l'accés a la plaça convocada.
  
El tribunal podrà disposar la incorporació als seus treballs, per a alguna o algunes proves, d'assessors que es limitaran a l'exercici de la seua especialitat tècnica, en base a la qual col·laboraran amb el tribunal. Quan concórreguen en els membres del tribunal alguna de les circumstàncies previstes en l'article 28 i 29 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, aquests s'abstindran d'intervindre i notificaran aquesta circumstància a l'Alcaldia Presidència; així mateix, els aspirants podran recusar-los en la forma prevista en l'article 29 de la citada llei.
  
El tribunal no podrà constituir-se ni actuar sense l'assistència de més de la meitat dels seus integrants, titulars o suplents, indistintament. Així mateix, estan facultats per a resoldre les qüestions que puguen suscitar-se durant la realització de les proves, per a adoptar els acords necessaris que garantisquen el degut ordre en les mateixes en tot allò no previst en estes bases, i per a l'adequada interpretació de les mateixes.
  
Tots els membres del tribunal tindran veu i vot, excepte el secretari, que no tindrà vot.
  
En cada sessió del tribunal podran participar els membres titulars presents en el moment de la seua constitució i, si estan absents, els suplents, sense que puguen substituir-se entre si en la mateixa sessió.
  
Si, constituït el tribunal i iniciada la sessió, s'absenta el president, aquest designarà, d'entre els vocals concurrents, el que el substituirà durant la seua absència.
  
A efectes d'assistència, el tribunal que actue en estes proves tindrà la categoria primera prevista en l'article 33.2 del Reial Decret 236/1988, de 4 de març.
  
Setena. Calendari de les proves
  
La data, hora i lloc del començament de les proves selectives s'anunciarà en el Butlletí Oficial de la Província de València.
  
Una vegada començades les proves selectives, no serà obligatòria la publicació dels successius anuncis dels restants exercicis i incidències en el Butlletí Oficial de la Província. Aquests anuncis hauran de aquests anuncis, els farà públics el tribunal en el local on s'hagen realitzat les anteriors proves i en el tauler d'anuncis de l'Ajuntament, amb una antelació de 12 hores si es tracta del mateix exercici, o de 72 hores si es tracta d'un de nou.
  
L'ordre d'actuació dels aspirants s'iniciarà alfabèticament per cognoms, prèviament determinat pel tribunal per mitjà de sorteig.
  
Els opositors seran convocats per a cada exercici en crida única, excepte cas de força major degudament justificat i apreciat lliurement pel tribunal. La no presentació d'un aspirant en el moment de ser anomenat a qualsevol dels exercicis obligatoris determinarà automàticament el decaïment del seu dret a participar en el mateix exercici i en els successius, per la qual cosa quedarà exclòs del procés selectiu.
  
El tribunal podrà requerir en qualsevol moment que cada un dels aspirants acredite la seua identitat, a l'efecte de la qual hauran d'anar proveïts del document nacional d'identitat.
  
Entre la terminació d'un exercici i el començament del següent haurà de transcórrer un període mínim de 72 hores i un màxim de 45 dies naturals.
  
Vuitena. Desenrotllament de les proves selectives
  
Els exercicis de l'oposició seran els següents:
  
Primer exercici. Obligatori i eliminatori.
  
Consistirà en un exercici o prova psicotècnica, actitudinal i de personalitat, prèviament el tribunal determinarà el perfil que considere oportú per al lloc de treball, entés dins de l'organització, que es valorarà amb la qualificació d'apte o no apte.
  
Segon exercici. Obligatori i eliminatori.
  
Consistirà en el desenrotllament per escrit de 4 temes del temari trets a l'atzar, 1 tema de cada bloc del temari. La duració de l'exercici serà un màxim de quatre hores.
  
Tercer exercici, teòric. Obligatori i eliminatori.
  
Consistirà a: desenrotllar per escrit durant el temps màxim de tres hores, 2 temes proposats pel tribunal sense atendre a cap enunciat del temari. Es valoraran en aquest exercici els coneixements sobre els temes desenrotllats, l'exposició, capacitat de síntesi, claredat d'idees i redacció de l'escrit. L'exercici serà llegit pels aspirants al tribunal, que podrà formular preguntes sobre el contingut dels temes en aclariment del que exposa.
  
Quart exercici, pràctic. Obligatori i eliminatori.
  
Per a tots els aspirants, consistirà en: la preparació i elaboració d'un supòsit pràctic propi del lloc que se selecciona. La duració màxima serà de 4 hores. Podrà consistir tant en un supòsit de fet a resoldre, com en l'elaboració de projecte o programes de les àrees del temari.
  
Cinqué exercici. Valencià. Obligatori i no eliminatori.
  
Consistirà en la traducció del castellà al valencià i viceversa, d'uns textos administratius relacionats amb les tasques pròpies del lloc convocat, d'acord amb la normativa sobre ús del valencià de la Generalitat Valenciana. La duració d'aquest exercici serà de 30 minuts.
  
Novena. Fase de concurs (posterior a la fase d'oposició).
  
Els mèrits es valoraran d'acord amb el següent barem:
  
1. Serveis prestats. Es valoraran a raó de 0,25 punts per any complet de serveis en el mateix grup de funcionaris o categoria laboral. A l'efecte es computaran els serveis previs prestats en l'Administració que s'hagen reconegut a l'empara d'allò que s'ha disposat per la Llei 70/1978, de 26 de novembre, i la resta de normativa aplicable. No es computaran mai els serveis que s'hagen prestat simultàniament amb altres també al·legats. Màxim 1,50 punts.
  
2. Formació complementària. Es valorarà: màxim, 3,5 punts.
  
- Estar en possessió d'altres llicenciatures distintes de les requerides per a prendre part en la present selecció. Màxim: 2 punts.
  
- Formació universitària complementària: Màster de més de 400 hores: 0,5 punts. Màster de més de 1.500 hores: 1,5 punts.
  
3. La qualificació final del concurs serà el resultat de la suma de les puntuacions atorgades pel tribunal a cada mèrit considerat.
  
Deu. Qualificació i valoració dels exercicis
  
El primer exercici serà valorat amb la qualificació d'apte i no apte.
  
El segon, tercer i quart exercici, es qualificaran cada un d'ells amb un màxim de 10 punts; serà necessari per a aprovar un mínim de 5 punts i quedaran eliminats aquells opositors que no aconseguisquen el mínim indicat en cada exercici.
  
El cinqué exercici, obligatori i no eliminatori de l'idioma es qualificarà fins a un màxim de 3 punts.
  
Les qualificacions s'adoptaran sumant les puntuacions atorgades pels distints membres del tribunal i dividint el total pel nombre d'assistents a aquell, sent el coeficient la qualificació obtinguda en cada exercici. No obstant, per a declarar que els aspirants han superat, o no, els exercicis eliminatoris, el tribunal actuarà de conformitat amb el que preveu l'article 26,4 de la Llei 30/1992, de 26 de novembre.
  
Les qualificacions de cada exercici es faran públiques el mateix dia en què s'acorden i seran exposades en el tauler d'edictes de la corporació.
  
De conformitat amb el que preveu l'article 4.5 del Decret 33/1999, del Consell de la Generalitat Valenciana, la relació d'aspirants que han superat les proves es formarà amb els que, havent realitzat i superat tots els exercicis obligatoris, sumant per a cada un d'ells les puntuacions obtingudes en tots els exercicis i afegint a aquesta puntuació el total de punts obtinguts en la fase de concurs. L'esmentada relació donarà començament amb l'aspirant que haja obtingut d'aquesta forma la puntuació més alta, i finalitzarà quan el nombre d'inclosos en la mateixa coincidisca amb el nombre de llocs convocats. Si el nombre d'aspirants relacionats d'aquesta forma fóra inferior al de places convocades, les no cobertes es declararan desertes. El tribunal no podrà declarar aprovats més aspirants que el total de places a cobrir en la convocatòria (total 1).
  
El tribunal elevarà a l'Alcaldia proposta de nomenament de funcionari en pràctiques a favor de l'aspirant aprovat.
  
Onze. Relació d'aprovats, presentació de documents i nomenament
  
L'aspirant proposat presentarà en el Servei de Personal de l'Ajuntament, dins del termini de 20 dies naturals comptats a partir de la publicació de la llista d'aprovats, els documents acreditatius de les condicions per a prendre part en les proves selectives que s'exigeixen, i que són:
  
1. Certificat de naixement, expedit pel registre civil corresponent o document nacional d'identitat, que es presentarà junt amb l'original per a la seua compulsa.
  
2. Certificat del Registre Central de Penats i Rebels, referit a la data de terminació de les proves selectives.
  
3. Còpia autèntica o fotocòpia, que haurà d'acompanyar-se de l'original per a la seua compulsa, del títol exigit.
  
4. Declaració jurada de no trobar-se sotmés en causa d'incapacitat.
  
5. Declaració jurada de no haver sigut separat per mitjà d'expedient disciplinari del servei de qualsevol de les administracions públiques, ni trobar-se inhabilitat per a l'exercici de funcions públiques.
  
6. Certificat mèdic acreditatiu de no patir malaltia o defecte físic que impossibilite el normal exercici de la funció.
  
7. Declaració de l'interessat de no exercir cap lloc o activitat en el sector públic delimitat per l'article 1 de la Llei 53/1984, indicant així mateix que no realitza activitat privada incompatible o subjecta a reconeixement d'incompatibilitat.
  
Davant de la impossibilitat, degudament justificada, de presentar els documents expressats podrà acreditar-se que es compleixen les condicions exigides en la convocatòria per mitjà de qualsevol mitjà de prova admissible en dret.
  
Els que estigueren en la condició d'empleats públics estaran exempts de justificar documentalment les condicions i requisits ja demostrats per a obtindre el seu anterior nomenament.
  
Els que dins del termini indicat, i excepte els casos de força major degudament acreditats, no presentaren la seua documentació o no reuniren els requisits exigits no podran ser nomenats i quedaran anul·lades totes les seues actuacions. En aquest cas, la Presidència de la corporació formularà proposta a favor de l'opositor que haguera aprovat els exercicis de l'oposició i seguisca en l'ordre de millor puntuació.
  
El nomenat, prèvia formulació de jurament o promesa a què es refereix l'article 32.c del Text Refós de la Llei de la Funció Publica Valenciana, haurà de prendre possessió, com a personal laboral fix, en el termini de 20 dies comptats a partir del següent en què li siga notificat el nomenament. Si no pren possessió dins del termini assenyalat, sense causa justificada, s'entendrà que renuncia als seus drets sobres la plaça i no obtindrà qualificació de personal laboral fix de l'Ajuntament.
  
S'estableix un període de prova de 3 mesos, segons l'article 99 del Reial Decret Legislatiu 1/1993, de 24 de març.
  
Els declarats no aptes quedaran eliminats, i no seran nomenats funcionaris de carrera.
  
Dotze. Recursos
  
Contra les presents bases i la corresponent convocatòria, actes que esgoten la via administrativa, es pot interposar:
  
A. Recurs de reposició, amb caràcter potestatiu, davant de l'òrgan municipal que va dictar l'acte. El termini per a interposar el dit recurs serà d'un mes, comptat des de l'endemà a la publicació de les presents bases en el Butlletí Oficial de la Província de València i Diari Oficial de la Generalitat Valenciana. Interposat el recurs, no podrà interposar-se recurs contenciós administratiu fins que aquell siga resolt expressament o s'haja produït la seua desestimació per silenci pel transcurs d'un mes, comptat des de la data de la seua interposició, sense haver notificat la seua resolució, en aquest cas quedarà expedita la via contenciosa administratiu.
  
B. Recurs contenciós administratiu, directament, davant de la Sala Contenciosa Administrativa del Tribunal Superior de Justícia de la Comunitat Valenciana. El termini per a interposar el recurs és:
  
a) De dos mesos, comptats des de la publicació de les presents bases en el Butlletí Oficial de la Província de València i Diari Oficial de la Generalitat Valenciana, si no s'ha interposat el potestatiu recurs de reposició;
  
b) De dos mesos, comptats des del dia en què es notifique la resolució expressa del recurs de reposició, o
  
c) De sis mesos, comptats a partir del transcurs d'un mes des de la interposició del recurs de reposició sense haver notificat resolució expressa del mateix.
  
Contra les resolucions i els actes de tràmit que no posen fi a la via administrativa, quan aquests últims decidisquen directament o indirectament el fons de l'assumpte, determinen la impossibilitat de continuar el procediment, produïsquen indefensió o perjuí irreparable a drets i interessos legítims, els interessats podran interposar el recurs d'alçada en el termini d'un mes davant de l'òrgan que va nomenar el tribunal.
  
Catarroja, 29 de març de 2001.- L'alcalde: Francisco Chirivella Peris.
  
Temari agent de desenrotllament local
  
Temari general
  
1. La Constitució espanyola de 1978: estructura, principis generals, la reforma de la Constitució.
  
2. Drets i deures fonamentals dels espanyols: la seua garantia i suspensió, el Tribunal Constitucional, el Defensor del Poble.
  
3. El poder legislatiu: composició, atribucions i funcionament de les Corts Generals, elaboració de les lleis. El poder judicial: principis constitucionals. Organització judicial espanyola.
  
4. El Govern i l'administració de l'estat: relacions entre el Govern i les Corts Generals. La Llei del Govern.
  
5. Organització territorial de l'estat: les comunitats autònomes. Constitució i competències. Els Estatuts d'Autonomia.
  
6. L'Estatut d'Autonomia de la Comunitat Valenciana.
  
7. Les comunitats europees. Les institucions europees: la Comissió, el Parlament, el Consell i el Tribunal de Justícia. Altres institucions europees. La Unió Europea.
  
8. Els actes administratius: concepte, elements i classes. Validesa. Eficàcia. La nul·litat i anul·labilitat. Les disposicions de caràcter general.
  
9. El procediment administratiu. Els interessats. Fases del procediment administratiu comú: iniciació, ordenació, instrucció, finalització i execució. Notificació i publicació.
  
10. El règim local espanyol: principis generals i regulació jurídica.
  
11. El municipi: concepte i elements. El terme municipal. La població.
  
12. Organització municipal: òrgans de l'Ajuntament. Les competències municipals.
  
13. El personal al servei de l'administració local. L'ingrés en la funció pública. La carrera administrativa: la provisió de llocs de treball i la promoció interna. Adquisició i pèrdua de la condició de funcionari. Les situacions administratives. El personal laboral.
  
14. Drets i deures dels funcionaris locals. Sistema retributiu. Incompatibilitats. Règim disciplinari. La Seguretat Social dels funcionaris de l'administració local.
  
15. Els contractes de l'administració local: classificació de contractes, els seus elements, la selecció del contractista, adjudicació, formalització i execució del contracte, la revisió dels preus, l'extinció del contracte.
  
16. La hisenda local: especial estudi de les taxes, contribucions especials i impostos.
  
17. Pressupostos locals: concepte, principis i estructura. Elaboració del pressupost. La seua liquidació.
  
18. El règim de la despesa pública local: l'execució del pressupost. Ordre de prelació de les despeses. Expedients de modificació de crèdits. Comptabilitat i rendició de comptes. Control i fiscalització pressupostària.
  
Bloc I
  
19. Planificació estratègica: definició i conceptes, el procés de planificació estratègica en les organitzacions, aplicació a l'entorn local i al desenrotllament local.
  
20. L'anàlisi DAFO: definició i conceptes, relació amb la planificació estratègica, aplicació al desenrotllament local, gestió de projectes complexos.
  
21. La planificació estratègica de ciutats i territoris: característiques, beneficis i riscos, la planificació estratègica en la gestió de canvis urbans, relacions amb el pla d'urbanisme i el pla de comunicació, el màrqueting de ciutat.
  
22. Elaboració del pla estratègic de ciutats i territoris: metodologia, organització i identificació de temes crítics, diagnòstic intern i extern, definició d'objectius.
  
23. Anàlisi de l'entorn: definició i conceptes, estudis sobre desenrotllament local, fonts, aspectes demogràfics, sectors econòmics, dinàmiques de l'economia.
  
24. El sector comercial: tipologies de comerç, situació en la comarca i en el municipi, modernització i innovació en el sector comercial, estratègies locals de foment de la iniciativa comercial.
  
25. L'estructura empresarial: situació en la comarca i en el municipi. Especial referència als sectors de la indústria, la construcció i els serveis.
  
26. L'obtenció de dades en el desenrotllament local: fonts, tècniques quantitatives, tècniques qualitatives, la seua aplicació al desenrotllament local.
  
27. Tècniques quantitatives d'investigació social: el qüestionari, disseny, condicions d'aplicació, anàlisi de dades, representació de dades, la seua aplicació en el desenrotllament local.
  
28. Tècniques qualitatives d'investigació social: l'entrevista en profunditat, els grups de discussió, la tècnica DELPHI, condicions d'aplicació, anàlisi de contingut, la seua aplicació al desenrotllament local.
  
29. El màrqueting públic: definició i conceptes, l'administració com a oferidora de serveis, la demanda de serveis públics, els intercanvis públics, el màrqueting-mix públic.
  
30. La gestió del màrqueting públic: el procés de planificació estratègica en el màrqueting públic, segmentació i posicionament, el màrqueting-mix de govern i el màrqueting-mix dels serveis públics.
  
31. Qualitat i administració pública: el nou paradigma de gestió, concepte de qualitat, l'administració local com a prestadora de serveis, línies d'actuació des de l'administració.
  
32. L'assegurament i el control de qualitat: definició i conceptes, el model ISO i la seua implantació, la seua aplicació a les empreses de serveis, comparació amb el model de l'EFQM.
  
33. El model europeu de qualitat total (EFQM): descripció, criteris i la seua adaptació al sector públic, autoavaluació i procés de puntuació.
  
34. Ferramentes i tècniques per a la qualitat: tècniques per a la descripció i resolució de problemes, tècniques per a la gestió de la qualitat, formació del personal.
  
35. Els grups de millora: definició i conceptes, utilització i posada en funcionament, tècniques per a la solució de problemes pels grups de millora.
  
36. Administració pública i ciutadà: planificar la qualitat, la qualitat percebuda i les cartes de serveis, la participació i l'avaluació.
  
37. El liderat: concepte de liderat, les fonts de poder del líder, els distints enfocaments del liderat, la participació i el liderat, actituds i habilitats del directiu públic, el liderat estratègic en el sector públic.
  
38. Instruments operatius del procés directiu: els despatxos dirigent-dirigit, la reunió amb els col·laboradors, el pla d'objectius, definició i conceptes.
  
39. El mercat de treball i la seua dimensió territorial: estudi del mercat de treball, la dimensió territorial del mercat de treball, indicadors, situació de la desocupació en la comarca de l'Horta-Sud.
  
40. La formació com a instrument per a la inserció laboral: definició i conceptes, formació i desenrotllament local, anàlisi de les necessitats de formació, planificació i programació, finançament.
  
41. Dona i mercat de treball a la Comunitat Valenciana: situació actual, la creació d'empreses per dones, programes de suport desenrotllats des de l'administració.
  
42. La qualitat en la formació no reglada: la qualitat en la formació, models, especial referència a la YAY 5399, principals indicadors, relació amb el desenrotllament local.
  
Bloc II
  
43. El desenrotllament local: definició, actors participants, el paper de l'administració local en la promoció econòmica i l'ocupació, línies d'actuació, les agències de desenrotllament local.
  
44. El foment d'ocupació: actuacions des de l'administració local, les polítiques actives d'ocupació, classificació, el seu paper en el desenrotllament local.
  
45. Les accions estructurals de la Unió Europea: l'agenda 2000, els fons estructurals i de cohesió, objectius i directrius, la dimensió local en les polítiques d'ocupació.
  
46. Iniciatives de la Unió Europea (2000-2006): objectius, línies d'actuació, les iniciatives comunitàries equal, leader +, interreg III i urban II.
  
47. Els pactes per l'ocupació: marc d'acció, principis comuns, contingut de la programació, principis bàsics del plantejament, el cas de la comarca de l'Horta-Sud.
  
48. Programes de suport a les empreses a la Comunitat Valenciana: línies d'actuació, classificació, normativa, la seua incidència en el desenrotllament local, el paper de les agències de desenrotllament local.
  
49. Programes de foment d'ocupació a la Comunitat Valenciana: línies d'actuació, normativa, la seua incidència en el desenrotllament local, el paper de les agències de desenrotllament local.
  
50. El procés de desenrotllament local: administració i desenrotllament local, organismes especialitzats en l'escala local, les agències de desenrotllament local, la planificació del desenrotllament.
  
51. Avaluació dels programes de desenrotllament local: mesurament de resultats, arreplegada d'informació, construcció d'indicadors, control de qualitat, comunicació de resultats.
  
52. La mobilització social: aspectes teòrics, plantejament integral del procés de desenrotllament, estratègies d'intervenció participativa.
  
53. L'economia social: el desenrotllament local amb enfocament social, economia social i el desenrotllament local, creació i consolidació d'empreses amb fins socials, la cooperació empresarial com a factor de creixement.
  
54. L'Agenda Local 21: definició i conceptes, desenrotllament sostenible i administració local, actors en el camp de la gestió ambiental, metodologia per a la realització d'un pla d'acció ambiental.
  
55. Normativa comercial: la llei d'ordenació del comerç detallista i la llei de la Generalitat Valenciana d'ordenació del comerç i superfícies comercials, objectius i estructura.
  
56. Estructura comercial de la Comunitat Valenciana: l'oferta comercial detallista, els grans equipaments comercials, el perfil de la pime comercial, el comportament del consumidor.
  
57. L'activitat comercial i el seu impacte en el territori: interacció activitat comercial i territori, diagnòstic de l'activitat comercial d'un municipi, incidència d'un gran equipament comercial.
  
58. Activitats comercials i planejament urbà: tendències de canvi en el comerç i la seua incidència en el planejament, el comerç en els centres urbans, planejament municipal i comerç.
  
59. L'Agència de Foment d'Iniciatives Comercials: funcions, principals línies d'actuació en el municipi, la xàrcia AFIC, el paper del comerç en el desenrotllament local.
  
60. Mesures de suport al comerç a la Comunitat Valenciana: ajudes a la modernització del comerç interior, ajudes a la pime comercial, ajudes a la internacionalització i promoció comercial i a la formació comercial.
  
61. La investigació comercial: conceptes, segmentació del mercat, tècniques d'investigació comercial, anàlisi de la informació.
  
62. Màrqueting estratègic: definició i conceptes, el pla de màrqueting estratègic, la seua aplicació al comerç local, el paper de les agències de foment d'iniciatives comercials.
  
63. El pla de màrqueting estratègic: definició i conceptes, etapes d'elaboració, aplicació al xicotet i mitjà comerç.
  
64. Actuacions des de la Unió Europea per al comerç. El llibre blanc del comerç: prioritats per a l'actuació. El comerç electrònic. La implantació de l'euro.
  
Bloc III
  
65. L'autoocupació en el desenrotllament local: antecedents, les iniciatives locals d'ocupació, el suport a l'autoocupació des de la iniciativa local.
  
66. L'assessorament a la creació d'empreses: metodologia, el pla d'empresa, l'anàlisi de l'entorn, problemàtica en la creació d'empreses, el treball amb grups d'emprenedors.
  
67. Fases de desenrotllament de l'empresa: fase prenatal, naixement de l'empresa, fase postnatal i desenrotllament, serveis des de les agències de desenrotllament local.
  
68. Programes de suport a la creació d'empreses: línies d'actuació, col·lectius a què es dirigeixen, programes de suport a l'autoocupació, programes de suport a l'economia social, altres programes, entitats de suport a la creació d'empreses.
  
69. El pla d'empresa: definició i conceptes, parts del pla d'empresa, la seua utilització en l'assessorament a emprenedors.
  
70. El pla de màrqueting: estructura, definició del producte, segmentació del mercat, anàlisi de la competència, anàlisi DAFO, estratègies de màrqueting-mix.
  
71. La planificació de recursos humans i organització: el factor humà en l'empresa, sistemes de gestió de recursos humans, la direcció estratègica dels recursos humans, funcions de la direcció de recursos humans.
  
72. El finançament de l'empresa: la funció financera, les decisions d'inversió i finançament, el pla econòmic financer en el pla d'empresa, ajudes a la creació d'empreses, el cas de les I+E.
  
73. La definició de la qualitat i el servei en l'empresa: definició i conceptes, el control de qualitat en l'empresa, els cercles de qualitat, delimitació i característiques dels serveis en l'empresa.
  
74. La forma jurídica: empresari individual i col·lectiu, societats i empreses d'economia social, l'elecció de la forma jurídica, el paper de les agències de desenrotllament local.
  
75. La gestió participativa: cultura organitzativa i participació dels membres, la participació en la gestió empresarial, mesures per a potenciar la gestió participativa el grup participatiu i l'equip de treball.
  
76. Habilitats socials per al foment d'empreses: concepte, habilitats de comunicació, habilitats de direcció de grups, l'atenció a grups promotors.
  
77. La cooperació empresarial: definició i conceptes, la decisió de cooperar, formes de cooperació, el procés a seguir per a la cooperació empresarial.
  
78. Globalització i entorn local: definició i conceptes, estratègies territorials i globalització, polítiques urbanes en la globalització, el desenrotllament de les xàrcies de ciutats.
  
79. La societat de la informació: definició i conceptes, teories sobre la societat de la informació, actuacions per a la seua implantació des de l'administració, el cas de la Comunitat Valenciana.
  
80. Aspectes econòmics de la societat de la informació: l'economia informacional, transformacions en el treball i l'ocupació, relacions entre empreses.
  
81. Aspectes socials derivats de la implantació de les tecnologies de la informació i la comunicació: adquisició de coneixements i qualificacions, la funció del sector públic, la cadena de valor virtual, distribució del temps, globalització, inclusió social.
  
82. La innovació en l'empresa: definició i conceptes, incidència de les noves tecnologies, el comerç electrònic, programes de suport a la Comunitat Valenciana a la innovació en l'empresa.
  
83. Mesures d'actuació des de la Unió Europea per a la implantació de la societat de la informació: línies d'actuació, les noves tecnologies en les iniciatives comunitàries, el V Programa marc.
  
84. La societat de la informació a la Comunitat Valenciana: actuacions des de l'administració, l'Oficina Valenciana per a la Societat de la Informació, mesures de suport a empreses.
  
85. El projecte Infoville: objectius, serveis, adaptació a l'entorn local i dinamització.
  
86. Les noves tecnologies en l'administració local: els projectes Ceres, Pista finestreta única i CAVI.
  
87. Mercat de treball i formació professional: formació i desenrotllament local, formació i desocupació, la Llei Orgànica d'Ordenació General del Sistema Educatiu (LOGSE) i l'Acord Nacional de Formació Contínua, la formació no reglada, metodologia per a la definició d'una oferta formativa en l'àmbit local.
  
88. El servei d'orientació laboral: funcions, metodologia d'actuació, diagnòstic, la utilització de l'entrevista, elaboració d'un itinerari d'inserció.
  
89. Programes per a la informació i l'orientació laboral: objectius, normativa, descripció de les accions, actuacions de suport a l'ocupació, la seua relació amb el desenrotllament local.